Kheper (bille)

Kheper spp. er en slekt av biller som hører til familien skarabider (Scarabaeidae) i gruppen skarabider (Scarabaeoidea). De lever av møkk som de graver dypt ned i jorda. Disse billene er oppkalt etter den egyptiske guden Kheper, som hadde skikkelse av en kjempe-skarabé og rullet solen over himmelen hver dag likesom billene ruller møkkballer. Det er usikkert om det er denne slekten, den nærtstående slekten Scarabaeus eller begge som er opphav til fortellingen. Slekten er mest utbredt i Afrika.

 Utseende 

Store (20-40 millimeter) og kraftige, langbeinte, vanligvis metallisk fargede skarabider. De ligner mye på slekten Scarabaeus (i snever forstand), men kjennes lett på sine metalliske farger. Hodet er stort og bredt, spadeformet, gjerne med kraftige tenner langs forkanten. Pronotum er bredt (bredere enn dekkvingene), ofte med sture punktgroper. Dekkvingene er forholdsvis korte og brede. Beina er kraftige og ganske lange, frambeina er omdannet for graving, med kraftige, skovlaktig pigger på utsiden. Fotleddene på forbeina er forsvunnet.

 Levevis 
Disse billene er kjent for sin rulling av store møkk-kuler. Når billen finner en kuruke eller annen møkk, klemmer den en del av denne sammen til en ball som er noe større enn billen selv. Denne graves dypt ned og tjener som mat for larven. Ballen forsvares energisk mot konkurrerende biller, og harde kamper kan oppstå. Om grunnen der møkka ligger ikke egner seg for graving, kan billen rulle dem en ganske lang strekning. Den går da baklengs og skyver møkkballen med bakbeina.

 Den hellige skarabé 
Artene i slektene Scarabaeus og Kheper (ofte kalt pilletrillere på norsk) er store, kraftige biller med skovlformet hode og lange, kraftige bein der framføttene er helt bortredusert. Antikkens egyptere la merke til denne billens energiske arbeid. I den gamle egyptiske mytologien mente man at solen var en slik ball, som hver dag ble rullet over himmelhvelvingen av en enorm skarabé, guden Kheper. Små skarabé-modeller ble skåret ut i mer eller mindre edle steinslag og brukt som amuletter, blant annet ble de ofte viklet inn i bandasjene rundt mumier, for eksempel på mumiens panne og bryst. Arten Scarabaeus sacer er kjent som den hellige skarabé, men egypternes opprinnelige modell kan like gjerne ha vært en av den metallskinnende artene i slekten Kheper.

 Utbredelse 
Gruppen er utbredt i Afrika.

 Systematisk inndeling 
Slekten blir oftest regnet som en underslekt av Scarabaeus.

 Ordenen biller, Coleoptera
 Underordenen Polyphaga
 Overfamilien skarabider, Scarabaeoidea
 Familien skarabider, (Scarabaeidae) Latreille, 1806
 Underfamilien gjødselgravere (Scarabaeinae) Latreille, 1806
 slekten Scarabaeus Linnaeus, 1758
 Underslekten Kheper Janssens, 1940
 Scarabaeus (Kheper) aegyptiorum (Latreille, 1823)
 Scarabaeus (Kheper) aeratus (Gerstäcker, 1871)
 Scarabaeus (Kheper) bonellii
 Scarabaeus (Kheper) cupreus (Laporte de Castelnau, 1840)
 Scarabaeus (Kheper) festivus (Harold, 1868)
 Scarabaeus (Kheper) laevistriatus (Fairmaire, 1893)
 Scarabaeus (Kheper) lamarcki (MacLeay, 1821)
 Scarabaeus (Kheper) namibicus Krajcik, 2006
 Scarabaeus (Kheper) nigroaeneus (Boheman, 1857)
 Scarabaeus (Kheper) platynotus (Bates, 1888)
 Scarabaeus (Kheper) subaeneus
 Scarabaeus (Kheper) venerabilis
 Scarabaeus (Kheper) zurstrasseni Davis, 1986

 Kilder 
 Beetles of Africa, med bilder av noen av artene 

 Eksterne lenker 

 Bilde av Kheper laevistriatus: 
 Bilde av Kheper platynotus: 
 Bilde av Kheper aegyptiorum: 

Kategori:Møkkskarabider
Kategori:Biller formelt beskrevet i 1940
Kategori:Dyr formelt beskrevet av André Janssens